b'\n_START_ARTICLE_\nWilhelm Zaisser\n_START_SECTION_\n\xc5\xbdivljenje\n_START_PARAGRAPH_\nZaisser je \xc5\xa1tudiral za u\xc4\x8ditelja, ko je izbruhnila prva svetovna vojna. V nem\xc5\xa1ki vojski je slu\xc5\xbeil do leta 1918; ob vrnitvi domov je postal u\xc4\x8ditelj in komunist. Med Kappovim pu\xc4\x8dem leta 1920 je bil voja\xc5\xa1ki vodja Rde\xc4\x8de rurske vojske; posledi\xc4\x8dno je bil aretiran in odpu\xc5\xa1\xc4\x8den kot u\xc4\x8ditelj._NEWLINE_Potem je pri\xc4\x8del delovati kot poklicni komunist; sprva je deloval kot propagandist, nato pa urednik partijskih glasil. Leta 1923 je postal obve\xc5\xa1\xc4\x8devalec in deloval proti francoski okupaciji v Porurju. Naslednje leto je bil poslan v Moskvo, kjer je prejel formalno politi\xc4\x8dno in voja\xc5\xa1ko urjenje._NEWLINE_Leta 1924 se je vrnil v Nem\xc4\x8dijo in postal eden vodilnih obve\xc5\xa1\xc4\x8devalcev; delal je neposredno za centralni komite. Prvotno je deloval samo na podro\xc4\x8dju Nem\xc4\x8dije, a je nato bil ponovno preme\xc5\xa1\xc4\x8den pod sovjetsko poveljstvo: deloval je kot voja\xc5\xa1ki svetovalec v Siriji in Severni Afriki (1925-6). Naslednje leto je bil dodeljen izvr\xc5\xa1ilnemu komiteju Kominterne; bil je voja\xc5\xa1ki svetovalec na Kitajskem (1927-30) in na \xc4\x8ce\xc5\xa1kem (1930-32). Pri tem se je dovolj odlikoval, da je leta 1932 postal \xc4\x8dlan sovjetske komunisti\xc4\x8dne partije in leta 1940 \xc5\xa1e naturaliziran dr\xc5\xbeavljan Sovjetske zveze._NEWLINE_Med letoma 1936 in 1937 se je bojeval v \xc5\xa1panski dr\xc5\xbeavljanski vojni; na koncu je bil poveljnik vseh mednarodnih enot na republikanski strani s \xc4\x8dinom brigadnega generala. Zaradi neuspeha je bil nekaj \xc4\x8dasa po vrnitvi zaprt. Med in po drugi svetovni vojni je deloval kot politi\xc4\x8dni komisar nem\xc5\xa1kim vojnim ujetnikom._NEWLINE_Leta 1947 se je vrnil v Nem\xc4\x8dijo in se pridru\xc5\xbeil Enotni socialisti\xc4\x8dni stranki Nem\xc4\x8dije (SED) in se kmalu povzel v najvi\xc5\xa1je vodstvo. \xc5\xbde naslednje leto je postal notranji minister in namestnik predsednika vlade Sa\xc5\xa1ke-Anhalt. Leta 1949 je bil izvoljen v Volkskammer (ostal do leta 1954), naslednje leto pa je postal strokovni sodelavec Marx-Engels-Lenin-Stalin In\xc5\xa1tituta. Istega leta (1950) je postal \xc4\x8dlan vzhodnonem\xc5\xa1kega politbiroja in centralnega komiteja SED ter bil imenovan za direktorja Stasija._NEWLINE_V notranjih bojih med vodstvom SED je izgubil in bil leta 1953 razre\xc5\xa1en iz vseh polo\xc5\xbeajev ter razgla\xc5\xa1en za sovra\xc5\xbenika ljudstva. Dovolili so mo opravljati prevajalstvo in delovanje na In\xc5\xa1titutu za marksizem in leninizem. Umrl je leta 1958 v Vzhodnem Berlinu.'